Nõukogu direktiiv,

1. oktoober 1985,

millega kuuendat korda (PCBd/PCTd) muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(85/467/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

polüklooritud bifenüülid (PCBd) ja polüklooritud terfenüülid (PCTd) võivad kujutada endast tõsist ohtu tervisele ja keskkonnale;

on kindlaks tehtud, et hoolimata PCBde ja PCTde kasutamise piirangutest, mis seati sisse direktiiviga 76/769/EMÜ, [3] mida on viimati muudetud direktiiviga 83/478/EMÜ, [4] ei ole siiski üldisi märke keskkonna PCBdega ja PCTdega saastatuse märkimisväärset vähenemisest; tulekahjude korral võivad keskkonda sattuda väga mürgised ained; sellepärast tuleb oluliselt vähendada valmististe PCB- ja PCT-sisalduse läviväärtust, milleks on direktiiviga 76/769/EMÜ määratud 0,1 massiprotsenti;

alates direktiivi 76/769/EMÜ vastuvõtmisest on välja töötatud aseaineid, mida peetakse inimesele ja keskkonnale vähem ohtlikuks; sellepärast ei ole PCBde ega PCTde jätkuv turustamine käesolevates oludes enam õigustatud, välja arvatud teatavatel piiratud kestusega erandjuhtudel;

tuleks jätkuvalt lubada PCBde ja PCTde kasutamist teatavates käigusolevates agregaatides kuni nende kõrvaldamiseni või agregaatide kasutusea lõpuni; liikmesriigid võivad siiski keelustada PCBde ja PCTde kasutamise oma territooriumil enne selliste agregaatide kasutusea lõppu;

liikmesriikidel tuleks lubada teha erandeid keelust kasutada PCBsid ja PCTsid esmase või vahesaadusena, kui teatavad tingimused on täidetud, eriti kui nad leiavad, et selles pole ohtu rahvatervisele ja keskkonnale;

üldisemat PCBde ja PCTde kasutamise keeldu ei ole selles etapis võimalik rakendada; käesolev direktiiv kujutab endast siiski olulist sammu sellise keelu suunas,

ON VASTU VÕTNUD KÄESOLEVA DIREKTIIVI:

Artikkel 1

1. Direktiivi 76/769/EMÜ I lisa punkt 1 asendatakse käesoleva direktiivi lisa tekstiga.

2. Direktiivi 76/769/EMÜ II lisa muudetakse järgmiselt:

- olemasolev II lisa muudetakse II lisa A osaks,

- lisatakse järgmine B osa:

"B. PCBsid ja PCTsid sisaldavate toodete märgistamise erisätted

Liikmesriigid võivad nõuda, et PCBsid ja PCTsid sisaldavatel agregaatidel oleksid näidatud juhised PCBde ja PCTde kõrvaldamise kohta ning neid sisaldava agregaadi hoolduse ja kasutamise kohta, ilma et see piiraks ohtlike ainete ja valmististe märgistamisega seotud teiste direktiivide kohaldamist. Juhiseid peab olema võimalik lugeda horisontaalselt, kui PCBsid või PCTsid sisaldav objekt on normaalselt paigaldatud. Pealdis peab taustast selgelt eristuma.

Liikmesriigid võivad nõuda, et pealdis oleks keeles, millest nende territooriumil aru saadakse."

Artikkel 2

1. Liikmesriigid jõustavad käesoleva direktiivi täitmiseks vajalikud meetmed hiljemalt 30. juuniks 1986. Liikmesriigid teatavad sellest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Luxembourg, 1. oktoober 1985

Nõukogu nimel

eesistuja

J.F. poos

[1] EÜT C 141, 10.6.1985, lk 76.

[2] EÜT C 104, 25.4.1985, lk 1.

[3] EÜT L 262, 27.9.1976, lk 201.

[4] EÜT L 263, 24.9.1983, lk 33.

--------------------------------------------------

LISA

Aine, ainerühma või valmistise nimetus | Piirangu tingimused |

1.polüklooritud bifenüülid (PCB), välja arvatud mono- ja diklooritud bifenüülidpolüklooritud terfenüülid (PCT)valmistised, sealhulgas vana õli, mille PCB- või PCT-sisaldus on suurem kui 0,01 % massist | Ei tohi kasutada. Sellest hoolimata võidakse kasutada järgmisi kategooriaid järgmistel tingimustel: 1)kuni hiljemalt 30. juunini 1986: suletud süsteemiga elektriseadmed: muundurid, takistid ja induktorid;2)kuni hiljemalt 30. juunini 1986: suured kondensaatorid (kogumassiga ≥ 1 kg);3)kuni hiljemalt 30. juunini 1986: väikesed kondensaatorid (tingimusel, et PCB maksimaalne kloorisisaldus on 43 % ning see ei sisalda rohkem kui 3,5 % penta- ja suuremaid klooritud bifenüüle);4)kuni hiljemalt 30. juunini 1986: soojustjuhtivad vedelikud suletud soojustjuhtivates seadeldistes;5)kuni hiljemalt 30. juunini 1986: hüdraulilised vedelikud allmaa-kaevandusseadmete tarvis.—Eespool punktides 1–5 osutatud seadmeid, agregaate ja vedelikke, mis on kasutuses 30. juunil 1986, lubatakse jätkuvalt kasutada kuni nende kõrvaldamiseni või nende tööea lõpuni.—Liikmesriigid võivad tervise- ja keskkonnakaitse eesmärgil keelata oma territooriumil selliste seadmete, agregaatide ja vedelike kasutamise enne nende kõrvaldamist või enne nende tööea lõppu.—Alates 30. juunist 1986 keelatakse turustada kasutatud kujul selliseid seadmeid, agregaate ja vedelikke, mille kõrvaldamine ei ole ette nähtud.—Kui liikmesriigid leiavad, et tehnilistel põhjustel ei ole võimalik kasutada asendustooteid, võivad nad jätkuvalt lubada kasutada PCBsid, PCTsid ja nendest tehtud valmistisi, kui nende ainuotstarve on seadmete hoolduse normaaltingimustel täiendada PCBsid sisaldavate vedelike taset korralikult töötavas olemasolevas agregaadis, mis on soetatud enne käesoleva direktiivi jõustumiskuupäeva;6)kuni hiljemalt 30. juunini 1986: esmased ja vahesaadused, mis töödeldakse edaspidi muudeks toodeteks, mis ei ole keelatud direktiiviga 76/769/EMÜ ega seda muutvate direktiividega; pärast 30. juunit 1986 võivad liikmesriigid tingimusel, et nad eelnevalt saadavad komisjonile asjakohase teate koos põhjendusega, lubada erandeid selliste esmaste ja vahesaaduste turustamise ja kasutamise keelust, kuivõrd nad leiavad, et need erandid ei mõju kahjulikult tervisele ega keskkonnale. |

--------------------------------------------------